SunOnline: Youth Championship: UV aai Thinadhoo ge kurimathilunves evvaru\nޔޫވީއާއި ތިނަދޫގެ ކުރިމަތިލުންވެސް އެއްވަރު\nއަލީ ރިފްޝާން 26 Dec 2017, 01:46\nޔޫތު ޗެމްޕިއަންޝިޕްގައި ގދ. ތިނަދުއާއި ޔުނައިޓެޑް ވިކްޓަރީ ބައްދަލުކުރި މެޗުގެ ތެރެއިން: އެ މެޗު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއްނުޖެހި އެއްވަރުވެގެން --- ސަން ފޮޓޯ/ މުހައްމަދު އަފްރާހް\nއެކާވީސް އަހަރުންދަށުގެ ކުޅުންތެރިންނަށް އަމާޒުކޮށްގެން ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ބާއްވާ ޔޫތު ޗެމްޕިއަންޝިޕްގައި މިރޭ ޔުނައިޓެޑް ވިކްޓަރީ (ޔޫވީ)އާއި ގދ. ތިނަދޫ ބައްދަލުކުރި މެޗުވެސް އެއްވަރުވެގެން ނިމިއްޖެއެވެ.\nގައުމީ ފުޓްބޯޅަ ދަނޑުގައި މިރޭ ޔޫވީއާއި ތިނަދޫ ބައްދަލުކުރި މެޗު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއްނުޖެހި އެއްވަރުވެގެންނެވެ. އެ މެޗުގެ ކުރިން މިއަދު ހަވީރު ކްލަބު އީގަލްސްއާއި މާޒިޔާ ސްޕޯޓްސް އެންޑް ރެކްރިއޭޝަން ކްލަބު ބައްދަލުކުރި މެޗުވެސް ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއްނުޖެހި އެއްވަރުވެގެންނެވެ.\nމިރޭ ކުޅުނު މެޗުގައި ޔޫވީ އަދި ތިނަދޫގެ ފަރާތުންވެސް ފެނިގެންދިޔައީ ދާދި ހަމަހަމަ ކުޅުމެކެވެ. ދެ ޓީމަށް ވެސް ލަނޑުޖަހާނެ ރަނގަޅު ފުރުސަތުތަކެއް ލިބިގެންދިޔަ ނަމަވެސް، އެ ފުރުސަތުތަކުގެ ބޭނުން އެންމެ އެދެވޭ ގޮތުގައި ހިފިފައެއް ނުވެއެވެ.\nމިއަދު ކުޅުނު މެޗުތަކުގެ ކުރިން މުބާރާތުގައި ދެ މެޗެއް ކުޅުނެވެ. މުބާރާތުގެ ފުރަތަމަ މެޗުގައި ތިނަދޫ އަތުން 1-0 ގެ ނަތީޖާއަކުން އީގަލްސް މޮޅުވި އިރު، ޔޫވީ އަތުން މާޒިޔާ މޮޅުވީ 3-0 ގެ ނަތީޖާއަކުންނެވެ.\nޔޫތު ޗެމްޕިއަންޝިޕްގެ މެޗެއް ދެން ކުޅުމަށް ހަމަޖެހިފައިވަނީ އަންނަ ބުދަ ދުވަހުއެވެ. ބުދަ ދުވަހުގެ 15:50ގައި ކުޅޭ މެޗުގައި ތިނަދުއާއި މާޒިޔާ ބައްދަލުކުރާ އިރު، އެ ދުވަހުގެ 20:00ގައި ކުޅޭ މެޗުގައި ބައްދަލުކުރާނީ އީގަލްސްއާއި ޔޫވީއެވެ.